Denne artikkelen omhandler skuespilleren.  For musikeren og professoren ved NTNU, se Øyvind Brandtsegg.
**Øyvind Brandtzæg** (født 7. mars 1971 i Mo i Rana, oppvokst på Steinkjer) er en norsk skuespiller, musiker og sanger. Han har vært tilknyttet Trøndelag Teater siden 1996. Der har han hatt store roller i både klassisk og moderne drama, komedier, musikaler og barneteaterforestillinger. Han har også hatt regioppgaver ved teatret, blant annet for Harold Pinters *Bedrag* og*Vaktmesteren* og Becketts *Sluttspill.*

Brandtzæg spiller politimannen Eivind Torset, en av hovedkarakterene i NRKs dramaserie *22. juli* (première 5. januar 2020) om terrorangrepene i Norge i 2011. Rollefiguren er fiktiv, men skapt etter serieskapernes intervjuer med politifolk som arbeidet under og etter terrorhendelsene. Brandtzæg var selv på AUF-leir på Utøya tre somre i ungdommen. For rollen ble han nominert til Gullruten 2020 i klassen beste skuespiller og til Seriekritikerprisen 2020 i klassen beste skuespiller i norsk serie.

Brandtzæg har sin teaterutdannelse fra NTNU og London. Fra NTNU er han cand.mag. med blant annet musikk mellomfag. I London tok han Post-graduate classical acting course ved London Academy of Music and Dramatic Arts.

Han hadde sin teaterdebut i Studentersamfundets Interne Teater (SIT) i barneteaterforestillingen under UKA-95, mens han ennå var student.

Ved Trøndelag Teater har han blant annet spilt i *Rent*, *Purpur og gull*, *Les Misérables*, *Berlinerpoplene* og *Ligge i grønne enger*, *Om mus og menn*, *Den stundesløse (*Vielgeschrey) og Tarjei Vesaas’ *Fuglane (*Mattis)*, Gjengangere* (Snekker Engstrand), *Nøtteknekkeren* (Rottekongen), *The Sound of Music* (Georg von Trapp) og *Hamlet* (Polonius).

I 2020 satte Trøndelag Teater opp musikalen *Jesus Christ Superstar* for andre gang. Brandtzæg fremstilte ypperstepresten Kaifas, slik han gjorde i teatrets første oppsetning av musikalen, i 2000.

Brandtzæg er gift med Madeleine Brandtzæg Nilsen, som også er skuespiller ved Trøndelag Teater. De spilte mot hverandre i August Strindbergs *Dødsdansen* i 2019, en forestilling som ga dem begge nominasjon til Heddaprisen 2020, i henholdsvis kategorien for beste mannlige skuespiller/hovedrolle og beste kvinnelige skuespiller/hovedrolle.

Prosjekter utenom Trøndelag Teater
----------------------------------

Brandtzæg har også hatt roller, og engasjert seg i prosjekter, utenfor Trøndelag Teater; dels med permisjon fra teatret, som da han spilte Knutsen i Riksteatrets oppsetning av Knutsen & Ludvigsen (2011), og dels i teatrets ferier. Han har blant annet i flere år spilt i Korsvikaspillet i Trondheim, og vært fast artist ved Kibnebfestivalen i Lensvik, både som en av hovedaktørene i festivalens jordbæroperaforestillinger, og i konserter, som Vreeswijk-kabareten *Æ vil ha dæ naken.* (Andre medvirkende: Erik Wenberg Jacobsen og Børge Pedersen).

### Rabarbrateateret

I 2010 tok han, sammen med Espen A. Børø, initiativ til å danne en uavhengig teatergruppe i Trondheim, og i 2011 ble Rabarbrateateret offisielt etablert. Teatrets medlemmer består av både profesjonelle og amatører, og produksjonene spenner fra humoristiske, samfunnsengasjerte stykker skrevet av medlemmene selv, til shakespeareforestillinger på sparbumål, gjendiktet av Hans Magnus Ystgaard. Brandtzæg er fortsatt med i gruppen, og hadde sommeren 2020 regi på *En medtsåmmårnattsdrøm*.

Film- og TV-roller
------------------

Da NRK sendte en dramatisert versjon av Anne B. Ragdes *Berlinerpoplene*, spilte Brandtzæg rollen som bondegutten Kai-Roger. 

I 2019 spilte han hovedrollen som Lars i kortfilmen *The Manila Lover* av filmskaperen Johanna Pyykkö. Filmen ble valgt ut som én av ti filmer til å bli vist i Semaine de la Critique (Kritikeruken) under Filmfestivalen i Cannes 2019. «Lars» er en middelaldrende norsk mann som innleder et forhold med en filippinsk kvinne. Filmen utfordrer flere stereotypier knyttet til forestillingen om godt voksne norske menn og unge filippinske kvinner.

* 2004 – *Det gode selskap* (TV-serie, parodier). Brandtzæg spilte Odd Børretzen.
* 2008 – *Lauget* (48 min. spenningsfilm, laget på dugnad)
* 2019 – *The Manila Lover* (kortfilm). Filmen ble tildelt kritikerprisen, Prix de la critique québécoise AQCC, på filmfestivalen i Quebec i 2020. Filmen var også Norges eneste film som ble vist under Cannes-festivalens sideprogram Kritikeruken (Semaine de la Critique) i 2019.
* 2020 – *22. juli* som politimannen Eivind Torset
* 2020 – *De forbandede år* (première mars 2020)
* 2022 – *Storm*
* 2022 – *Forbannelsen*
* 2023 – *Norwegian Dream*
* 2023 – *Makta*, som arbeiderpartipolitiker Bjartmar Gjerde

Hedersbevisninger
-----------------

I 2004 mottok Brandtzæg Teatrets Venners kunstneriske pris for sin innsats i rollen som den CP-rammede gutten Petter i teaterstykket *Purpur og gull*, en musikal basert på Åge Aleksandersens sangtekster og musikk.

Han har flere ganger mottatt priser under Adresseavisens utdeling av Ut Awards. I 2005 vant han i kategorien «Beste skuespillerprestasjon»; i 2007 «Beste trønderske skuespiller»; i 2013 ble han «Årets kulturpersonlighet», samtidig som Rabarbrateatrets forestilling *En medtsåmmårnattsdrøm*, regissert av Brandtzæg, vant prisen i kategorien «Beste teaterstykke».

Nominert til Heddaprisen 2020, i kategorien beste mannlige skuespiller/hovedrolle.

Kortfilmen *The Manila Lover,* der Brandtzæg spiller hovedrollen, har mottatt flere priser.

På den internasjonale filmfestivalen FICBUEU 2020 ble Brandtzæg tildelt prisen i kategorien beste mannlige skuespiller («Best actor») for rollen som Lars. Han fikk også prisen Beste internasjonale rolletolkning (Premio mejor interpretación internacional) for rollen som Lars ved den internasjonale filmfestivalen Palmarès i 2020.

I 2021 fikk han prisen for beste mannlige hovedrolle (for *The Manila Lover*) ved den internasjonale kortfilmfestivalen *Il Varco Short Film Festival* i Italia.

I 2021 ble han og Madeleine Brandtzæg Nilsen tildelt *Teatrets Venner i Trondheim*s kunstneriske pris for sin innsats i *Dødsdansen* (2019).

Referanser
----------

1. ↑   www.trondelag-teater.no[Hentet fra Wikidata]
2. 1 2   ČSFD, www.csfd.cz, besøkt 12. juli 2021[Hentet fra Wikidata]
3. 1 2 3  Wangen, Joakim Slettebak (25. januar 2020). «Den standhaftige». *Adresseavisen/Ukeadressa*: 23–26.
4. 1 2  «Øyvind Brandtzæg - Trøndelag Teater». *trondelag-teater.no* **(norsk)**. Besøkt 26. januar 2020.
5. 1 2  Trulsen, Ola Nymo (5. januar 2020). «Alt du lurer på om dramaserien 22. juli». *NRK*. Besøkt 26. januar 2020.
6. ↑  «Klart for Gullruten-fest – her er alle de nominerte». *kampanje.no*. 3. juni 2020. Besøkt 7. juni 2020.
7. ↑  Kifle, Mylena (25. september 2020). «Seriekritikerprisen: NRK-serie fikk gjeveste pris». Aftenposten. Besøkt 26. september 2020.
8. ↑  Lind, Hege (2008). «Med masker og glimt i øyet» (PDF). *Under Dusken* (2): 30–32.
9. ↑  fullstendig rolleoversikt på
10. ↑  «Øyvind Brandtzæg». *sceneweb.no* **(norsk)**. Besøkt 28. januar 2020.
11. ↑  «Scener frå eit fangenskap « Amund Grimstad». Besøkt 27. januar 2020.
12. 1 2  Olsen, Adrian Nyhammer (3. juni 2020). «Desse er nominerte til Heddaprisen». *NRK* **(norsk nynorsk)**. Besøkt 3. juni 2020.
13. ↑  Skjetne, Toril Langmo (1. juli 2016). «Tre søte jordbær på et strå». *Sør-Trøndelag*.
14. ↑  Hoel, Ole Jacob (31. juli 2020). «Full sprut i buskene på Bakklandet». *adressa.no*. Besøkt 16. september 2020.  *Krever pålogging, men anmeldelsen sto også i papiravisen*
15. ↑  , Montages |. «Cannes 2019: Den norske kortfilmen The Manila Lover i konkurranse i sideseksjonen Kritikeruken | Montages». *Montages.no* **(norsk)**. Besøkt 26. januar 2020.
16. ↑  «Norges Cannes-håp». *www.vg.no*. Besøkt 26. januar 2020.
17. ↑  Rokkan, Mari (6. mai 2008). «Klart for storstilt filmpremiere». *Adresseavisen*.
18. ↑  «The Manila Lover | Prix de la critique québécoise AQCC». *La Fabrique culturelle* **(fransk)**. Arkivert fra originalen 26. mars 2020. Besøkt 26. mars 2020.
19. ↑  , Montages |. «Cannes 2019: Den norske kortfilmen The Manila Lover i konkurranse i sideseksjonen Kritikeruken». *Montages.no* **(norsk)**. Besøkt 23. august 2023.
20. ↑  N.N. (12. november 2004). «Rørt til tårer av publikumspris». *Trønder-Avisa*.
21. ↑  Grann, Annemona (20. februar 2013). «En drøm for Rabarbrateateret». *Adresseavisen*.
22. ↑  «Brandtzæg, Øyvind». *www.steinkjerleksikonet.no*. Besøkt 27. januar 2020.
23. ↑  Brandtzæg, Øyvind; Bayani, Angeli (18. mai 2019). «The Manila Lover». Barbosa Film, Epicmedia. Besøkt 23. september 2020.
24. ↑  «News – FICBUEU». *www.ficbueu.com*. Arkivert fra originalen 25. september 2020. Besøkt 23. september 2020.
25. ↑  N.N. «Palmarés 2020». Arkivert fra originalen 21. november 2020. Besøkt 21. november 2020.
26. ↑  «5th Il Varco International Short Film Festival | 2021 AWARDS» **(engelsk)**. Besøkt 27. august 2021.
27. ↑  kilde kommer. Foreløpig bare publisert av Teatrets Venner i Trondheim på FB

Eksterne lenker
---------------

* «Kaffepraten med skuespiller og musiker Øyvind Brandtzæg (S09E47) - YouTube». *www.youtube.com*. Besøkt 29. desember 2020.
* «Under parykken: Øyvind Brandtzæg - Trøndelag Teater». *trondelag-teater.no* **(norsk)**. Besøkt 27. januar 2020.
* «Øyvind Brandtzæg». *sceneweb.no* **(norsk)**. Besøkt 28. januar 2020.
* (en) Øyvind Brandtzæg på Internet Movie Database Rediger på Wikidata

* (no) Øyvind Brandtzæg hos Filmfront Rediger på Wikidata

* (no) Øyvind Brandtzæg hos Sceneweb Rediger på Wikidata